62015TJ0182_RES
(Kawża T-182/15)
Sopra Steria Group SA
vs
Il-Parlament Ewropew
Sentenza tal-Qorti Ġenerali (Ir-Raba’ Awla) tad-9 ta’ April 2019
“Kuntratti pubbliċi għal servizzi – Proċedura ta’ sejħa għal offerti – Provvista ta’ servizzi tal-informatika lill-Parlament kif ukoll lill-istituzzjonijiet u korpi oħrajn tal-Unjoni – Esklużjoni tal-proċeduri tal-għoti ta’ kuntratt – Kunflitt ta’ interessi potenzjali – Ommissjoni ta’ provvista ta’ informazzjoni meħtieġa mill-awtorità kontraenti – Artikolu 107(1)(b) tar-regolament finanzjarju – Trasparenza – Proporzjonalità – Ugwaljanza fit-trattament – Artikolu 102(1) tar-regolament finanzjarju”
Rikors għal annullament – Ġurisdizzjoni tal-qorti tal-Unjoni – Talbiet intiżi li tinkiseb ordni indirizzata lil istituzzjoni – Talbiet intiżi li tinkiseb sentenza dikjaratorja – Inammissibbiltà
(Artikoli 263, 264 u 266 TFUE)
(ara l-punt 52)
Kuntratti pubbliċi tal-Unjoni Ewropea – Proċedura ta’ sejħa għal offerti – Għoti ta’ kuntratti – Esklużjoni tal-offerenti f’sitwazzjoni ta’ kunflitt ta’ interessi potenzjali – Għan
(Regolament tal-Parlament Ewropew u tal-Kunsill Nru 966/2012, Artikolu 107)
(ara l-punti 78, 79)
Kuntratti pubbliċi tal-Unjoni Ewropea – Proċedura ta’ sejħa għal offerti – Għoti ta’ kuntratti – Esklużjoni tal-offerenti f’sitwazzjoni ta’ kunflitt ta’ interessi potenzjali– Introduzzjoni, mill-awtorità kontraenti, ta’ projbizzjoni ta’ sottomissjoni ta’ offerti għal lottijiet inkompatibbli – Applikabbiltà matul il-proċedura kollha ta’ għoti
(Regolament tal-Parlament Ewropew u tal-Kunsill Nru 966/2012, Artikolu 107)
(ara l-punti 89-92)
Kuntratti pubbliċi tal-Unjoni Ewropea – Proċedura ta’ sejħa għal offerti – Għoti ta' kuntratti – Esklużjoni tal-offerenti f’sitwazzjoni ta’ kunflitt ta’ interessi potenzjali – Assenza ta’ komunikazzjoni, minn offerent, tal-informazzjoni meħtieġa mill-awtorità kontraenti – Konsegwenzi – Esklużjoni tal-offerent responsabbli għal kondotta ħażina
(Regolament tal-Parlament Ewropew u tal-Kunsill Nru 966/2012, Artikolu 107(1)(b))
(ara l-punti 102, 108, 126)
Kuntratti pubbliċi tal-Unjoni Ewropea – Konklużjoni ta’ kuntratt wara sejħa għal offerti – Proċedura negozjata mingħajr pubblikazzjoni minn qabel ta’ avviż ta’ kuntratt – Natura awtonoma meta mqabbel mal-proċeduri l-oħra ta’ għoti
(Regolament tal-Parlament Ewropew u tal-Kunsill Nru 966/2012, Artikolu 107; Regolament tal-Kummissjoni Nru 1268/2012, Artikolu 135(1)(a))
(ara l-punt 112)
Kuntratti pubbliċi tal-Unjoni Ewropea – Proċedura ta’ sejħa għal offerti – Obbligu ta’ osservanza tal-prinċipji ta’ ugwaljanza fit-trattament tal-offerenti u ta’ trasparenza – Portata – Obbligu ta’ formulazzjoni ċara, preċiża u univokali tal-kundizzjonijiet u modalitajiet tal-proċedura ta’ għoti tal-kuntratt
(Regolament tal-Parlament Ewropew u tal-Kunsill Nru 966/2012, Artikolu 102(1))
(ara l-punt 124)
Sunt
Fil-kawża li tat lok għas-sentenza tas-9 ta’ April 2019, Sopra Steria Group vs Il-Parlament (T-182/15), il-Qorti Ġenerali ċaħdet ir-rikors għal annullament kontra d-deċiżjonijiet tal-Parlament Ewropew li jiġu miċħuda l-offerti tal-konsorzji IBI IUS u STEEL, li r-rikorrenti kienet tifforma parti minnhom, għal-lottijiet Nri 2 u 3. Il-proċedura ta’ sejħa għal offerti kienet tikkonċerna l-provvista ta’ servizzi informatiċi fil-Parlament kif ukoll istituzzjonijiet u korpi oħra tal-Unjoni Ewropea.
Is-sejħa għall-offerti kienet maqsuma fi tmien lottijiet. L-ispeċifikazzjonijiet tal-kuntratt kienu jipprevedu li l-preżentazzjoni ta’ offerta għal-Lott Nru 2 jew il-Lott Nru 3 kienet tinvolvi projbizzjoni għall-offerent li jissottometti, bħala kuntrattur wieħed, membru ta’ konsorzju jew sottokuntrattur, għal-Lott Nru 4. Il-konsorzji IBI IUS u STEEL, li r-rikorrenti kienet tifforma parti minnhom, issottomettew, fit-22 ta’ Mejju 2014, offerti għal-lottijiet Nri 2 u 3. Fl-istess ġurnata, il-konsorzju TEPting, li l-kumpannija Steria Benelux kienet tagħmel parti minnu, ippreżenta offerta għal-lott Nru 4. It-tliet offerti ntgħażlu fi ħdan il-lottijiet rispettivi tagħhom, fi ħdan il-lottijiet rispettivi tagħhom.
Fis-5 ta’ Settembru 2014, fil-kuntest ta’ proċess ta’ approssimazzjoni (amalgamazzjoni), ir-rikorrenti kisbet 90.52 % tal-ishma tal-kumpannija Groupe Steria, li tagħha Steria Benelux kienet sussidjarja indiretta miżmuma madwar 100 %. Fis-12 ta’ Novembru 2014, wara l-għoti tal-kuntratt, iżda qabel l-iffirmar tal-kuntratti, il-Parlament ġie informat, mill-intervenjenti, bil-proċess ta’ approssimazzjoni. Dan issospenda l-proċedura ta’ għoti ta’ kuntratti għal-lottijiet Nri 2, 3 u 4. Fil-15 ta’ Diċembru 2014, il-konsorzju TEPting irtira mil-lott Nru 4.
Permezz tad-deċiżjonijiet ikkontestati, li kull waħda minnhom kienet ibbażata fuq l-istess żewġ motivi distinti, il-Parlament ikkonkluda, minn naħa, li l-projbizzjoni, li tinsab fl-ispeċifikazzjonijiet tal-kuntratt, ta’ offerta għal-lottijiet inkompatibbli ġiet miksura, u min-naħa l-oħra, li ma kienx ġie informat bil-ħidma ta’ amalgamazzjoni fiż-żmien mitlub, bi ksur tal-Artikolu 107(1) (b) tar-Regolament Finanzjarju (
1
). Għaldaqstant, il-Parlament ċaħad l-offerti tal-konsorzji IBI IUS u STEEL.
Fil-kuntest ta’ eżami tat-tieni motiv tad-deċiżjonijiet ikkontestati li fih innifsu seta’ jservi ta’ bażi għaċ-ċaħda tal-offerti tal-konsorzji IBI IUS u STEEL, il-Qorti Ġenerali kkunsidrat li ż-żamma indiretta importanti tar-rikorrenti tal-ishma ta’ Steria Benelux setgħet twassal għar-riskju ta’ eżekuzzjoni ppreġudikata tal-lott Nru 4 minn din tal-aħħar sa fejn dan il-lott jikkonsisti fl-evalwazzjoni tas-servizzi pprovduti għall-eżekuzzjoni tal-lottijiet Nri 2 u 3. Għaldaqstant, il-Qorti Ġenerali kkonkludiet li l-Parlament ma kienx wettaq żball meta kkunsidra li, mill-5 ta’ Settembru 2014, kienu jeżistu elementi li jistgħu joħolqu sitwazzjoni li tista’ tagħti lok għal kunflitt ta’ interessi.
Skont il-Qorti Ġenerali, mill-ispeċifikazzjonijiet tal-kuntratt jirriżulta li l-offerenti impenjaw ruħhom li jinformaw immedjatament lill-awtorità kontraenti dwar kull sitwazzjoni ta’ kunflitt ta’ interessi jew li jistgħu jagħtu lok għalihom.
Il-Qorti Ġenerali qieset, għalhekk, li, f’dan il-każ, l-informazzjoni dwar il-proċedura ta’ approssimazzjoni bejn ir-rikorrenti u Groupe Steria, li tagħha Sopra Benelux kienet sussidjarja, għandha titqies li tifforma parti mill- “informazzjoni meħtieġa mill-awtorità kontraenti għall-parteċipazzjoni tagħhom fis-suq” fis-sens tal-Artikolu 107(1)(b) tar-Regolament Finanzjarju.
Il-Qorti Ġenerali kkonkludiet li, skont l-Artikolu 107(1)(b) tar-Regolament Finanzjarju, u kif jirriżulta wkoll mill-ispeċifikazzjonijiet tal-kuntratt, hija r-rikorrenti, direttament jew permezz ta’ konsorzji li hija kienet tifforma parti minnhom, li għandha teżerċita diliġenza u li tinforma lill-Parlament bl-inizjattiva tagħha stess u mingħajr dewmien mill-akkwist minn Sopra Group tal-ishma ta’ Grupp Steria, li saret fil-5 ta’ Settembru 2014, sabiex tkun tista’ jkollha l-elementi neċessarji kollha sabiex tevalwa s-sitwazzjoni tar-rikorrenti u tieħu l-miżuri xierqa, jekk ikun il-każ.
Madankollu, il-Parlament ma ġiex infurmat mill-konsorzji IBI IUS u STEEL, li kienet tagħmel parti minnhom ir-rikorrenti, bil-proċess ta’ akkwist ta’ Groupe Steria minn Sopra Group, għall-ewwel darba, ħlief fil-21 ta’ Novembru 2014, wara l-aħbar tal-Parlament, fid-19 ta’ Novembru 2014, tas-sospensjoni tal-proċedura tal-għoti tal-kuntratt.
Id-dewmien li bih dawn l-elementi ġew ipprovduti lill-Parlament, li huwa nieqes minn kull ġustifikazzjoni xierqa, ma jistax jiġi ammess, minkejja l-argumenti mressqa minnha quddiem il-Qorti Ġenerali.
(
1
)	Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU 2012, L 298, p. 1).